
חלק א: השימוש ב"מהווה"
קרינה:

כשאומרים על משהו שהוא represents 15% of האם אפשר לתרגם את זה למהווה 15% מ...? 
יפתח:

כן, "מהווה" זה בסדר.

הנחליאלי:
הערה על השימוש ב"מהווה": בעצם "מהווה" הוא יוצר, ממש במשמעותו של היווי, לעשות שמשהו יהיה. כשמדברים על אחוזים אז חלק מסוים בעצם אינו "מהווה" את האחוזים. 

אפילו התרגום המילולי "מייצג" נראה לי עדיף. אבל הצורה האלגנטית יותר בעברית היא "שיעורו של X מכלל Y הוא  Zאחוזים". עם זאת, מעטים מייחסים ל"מהווה" את משמעותו המקורית, וכבר שנים רבות הוא משמש בתור אוגד דינמי יותר מ"הוא". לכן נוגעת לעניין שאלת היעד של הטקסט. לרוב הצרכים "מהווה" אכן מתאים. אבל אם הטקסט נועד למסגרת קפדנית, דוגמת כתב עת ייצוגי או כיו"ב, אז יש להיזהר בשימוש ב"היווי ".
יפתח:

הערה על מהווה: כמו constitutes באנגלית, הוא משמש כיום לא רק בהוראת הבאה-לידי-קיום במובן הזמני (היווי של משהו בתהליך מתמשך), אלא גם במובן לא-זמני. הקמח מהווה את עיקר הלחם, כלומר הלחם הווה בזכות הקמח שמרכיב אותו. לומר שהלחם הווה פירושו, מבחינה מסוימת, לומר שהקמח קיים. הפילוסופים קוראים לכך רדוקציה.
הנחליאלי:

בחוגים בנדוידיים לא מסכימים עם זה, אלא ומקפידים לבדל בין להוות ובין להיות. 

הקמח הוא עיקר הלחם. בשביל זה יש "הוא". אבל פליטת הגאזים מהווה סיכון של עלייה בטמפרטורות. בשביל זה יש "מהווה": היא יוצרת סיכון.  כפי שכתבתי בהודעתי הקודמת, כיום השימוש ב"להוות" שכיח מאוד בצורה שהדגמת, אבל כידוע לכולנו לא תמיד השכיחות מעידה על תוקף, ובכך אנו שוקעים לפחות עד הברכיים בוויכוח בין ההיענות לאילוצי רסן האקדמיה ובין ההיענות לדמות השפה המתהווה, כן מתהווה, על הערוגה הדינמית של השימוש של רוב הציבור.
לי עצמי אין העדפה אישית, ואני נוהג בכל טקסט לפי ההקשר והנסיבות שבהם הוא נדרש ולפי הצרכן המשוער של העריכה או התרגום שלי.
סרגיי: 

השימוש-בְּפועל מהווה את השפה. בשני המובנים. כיוון שהשימוש ב-"מהווה" במובן של "גורם להתהוות" קיים כיום רק בחוגים בנדוידיים, ואילו השימוש בה כאוגד "כבד" הוא שימוש כללי, ניתן לומר שמשמעותה של המלה הזו בעברית של ימינו היא משמעות של אוגד, ואילו המשמעות שלה כפועל היא חלק מן האטימולוגיה של המלה, שאיננו עמנו עוד.
הנחליאלי:

כרצונך. אני מעדיף לבדל. אמנם זה לא חשוב לי, כאמור, אבל אני לא חושב שהחיתוך פשוט כל כך. להמחשה - דוגמה נפוצה: ברבים מאוד מהטוקבקים ("השימוש בפועל") מאייתים כך: מושחטים! כשהכוונה כמובן למושחתים. מתי בדיוק מחליטים שהשימוש בפועל היטה את כף המאזניים? לפי איזו סטטיסטיקה? לדעתי המתח בין הריסון הבנדווידי או כף ידה הכבדה של האקדמיה ובין השפה המתהווה הוא מאפיין ייחודי, אינהרנטי ומרתק של השפה העברית, במקום לבחור קוטב דיכוטומי אני מעדיף לחוש את משיכתם הנגדית של שני הקטבים ולהפיק ממנה את הבחירות שלי מתוך מודעות. לכן אני מעדיף לנסח בגוף ראשון. "אני מעדיף להתייחס למשמעות של ...". או אפילו עדיף: "במקרים מסוימים אבחר להתייחס למשמעות של..."
הנוסח שלך סמכותי מאוד, והוא מטאטא מהשולחן את המאמץ התמידי הנדרש לעורך בתחומי עבודה מסוימים. הוא מתאים להפליא למי שעבודתו אינה מתחככת בגבולות של קליינט הדורש עבודה לפי התקנים. למשל אם אתה מתרגם והטקסט שלך הולך לעריכה, אז אין לך בעיה ליצור מסגרת כזאת. אם אתה מעבד טקסטים (תרגום או עריכה) לצרכן שבעצמו אינו יודע את ההבדלים (למשל תרגום למטרות הבנה בשביל סטודנטים, עבודות אקדמיות שניתן להניח  שיקראו אותן לא דווקא עורכים לשוניים) גם אז נוח לקבוע או לתקוע מסמרות סביב שולחן העבודה וללכת לפי תחושה אינטואיטיבית "כך זה מקובל, כך זה ברור יותר". 

אבל אם אתה העורך, ואם מי שמקבל ממך את הטקסט הוא נציג של מו"ל המקפיד מאוד לייצג את הבנדווידיות או את האקדמיה, עדיף שתדע מה הכללים  שהוא כופה עליך או דורש ממך, ובדרך כלל עדיף לציית לכללים האלה, שאם לא כן עבודתך יכולה להיחשב לבלתי מספקת.
סרגיי: 

עם דרישות של מו"לים אני לא מתווכח. אני גם לא נכנס אתך כרגע לויכוח על כתיב. אבל בכל הנוגע לפועל "להוות", השימוש שאתה מעקש עליו בתור השימוש הנכון הוא כבר אזוטרי לחלוטין. מעולם לא נתקלתי במישהו שנוקט בו. אז ראיתי בחיי כמה וכמה אנשים שהתעקשו שהם יודעים יותר טוב מכולם מה נכון ומה לא, והיית קורא דברים שהם כותבים, ומבין מהם משהו שונה מאוד ממה שהם התכוונו אליו. 

אם תכתוב עכשיו: "אמי הוותה אותי", אנשים לא יבינו על מה לעזאזאל אתה מדבר. זה ייראה מצחיק. זה ייראה כמו טעות. ואתה יודע מה? זו אכן תהיה טעות. כי זה שימוש במלה שכבר לא קיים לכל צורך מעשי בעברית המודרנית, מחוץ אולי לחוג צר של מומחים לחכמת הנסתר.
כמובן שאם המו"לים שלך רוצים בזאת - זו בעיה שלהם.
יפתח (להערתו של הנחליאלי): 

הטכניקה ההצדקתית שלי שונה. קיימת שאלה דומה בפילוסופיה של המדע: אם (כמו שחושבים הקוניאנים) כל תיאוריה מדעית "גדולה" מכוננת מתוך עצמה את עולם הישים שלה ואת הכללים שבאמצעותם משתמשים בממצאים אמפיריים, איך אפשר לומר שתיאוריה חדשה היא טובה יותר מקודמתה כהסבר של אותם ישים? כלומר, איך התיאוריה הכימית החדשה, המולקולרית, מהווה הסבר טוב יותר של מושאה של התיאוריה המולקולרית הישנה, שדיברה בכלל על ארבעה יסודות? הן הלא מדברות על דברים שונים.
אחד הפתרונות לקושי הוא הטענה, שהתיאוריה החדשה מסוגלת "להכיל בתוכה" את הטענות של התיאוריה הישנה, כלומר שאפשר לתרגם את הטענות של התיאוריה הישנה למונחים של התיאוריה החדשה (פחות או יותר), ואז להראות שהנתונים האמפיריים תומכים בתיאוריה החדשה, אם כי בקירוב מסוים גם בתיאוריה הישנה (אילו לא היו עושים זאת כלל, צריך היה להסיק שהתרגום שגוי ושבכל-זאת התיאוריות מדברות על דברים שונים). הדוגמה הקלאסית לכך היא תורת היחסות של אינשטיין, שאפשר להראות שחוקי ניוטון מתקיימים בה בקירוב אם כי לא במדויק, אם מתייחסים למושגים הפיסיקליים של ניוטון כאילו היו בעצם מונחיו של אינשטיין.
ואיך זה קשור לענייננו? נראה לי צעד טקטי נבון גם בתחום ההתפתחות של הלשון לנסות לקרב את השימוש הישן והחדש באופן דומה. כאן אפשר לעבוד גם בכיוון ההפוך: מראים שבקירוב מסוים, כללי השימוש הנכון בשפה שהיו נהוגים בעבר עשויים להצדיק גם את השימוש הרווח היום. אולי השימוש העכשווי היה נחשב בעבר לשולי, גבולי או מושאל, אבל מכל מקום כדאי במידת האפשר להראות שהוא לא היה שגוי מכול וכול. אם אפשר להראות זאת, קל יותר לגשר על הפער בין הקריטריונים לנכונות אז והיום, קל יותר להפיס את דעתם של השמרנים וקל יותר למתן את טענותיהם של המהפכנים, שהמובן הישן של המילה "איננו עמנו עוד".
לכן ניסיתי קודם להראות שיש דרך להבין את השימוש העכשווי ב"מהווה" כך שהוא יהיה קרוב מספיק לשימוש הישן שלו. אם הבנדווידים יהיו מוכנים להודות שהשימוש החדש תקין כשימוש מושאל בשפה, גם אם לא ב"מובנו המילולי" [וככל שההבחנה הזאת מטושטשת יותר, כך הטיעון שלי יוצא מחוזק], עשינו משהו למען אחדות העם.
סרגיי:

רעיון יפה, אך המציאות טופחת על פניו. כי מה לעשות ששינויים בשפה באים לא פעם ולא פעמיים דווקא מן הכיוון של מה שנתפס כטעות ממש, ואפילו כטעות מעצבנת. למעשה. ע"ע האסימילציה ב-"אני יגיד לך". יש גם שינויים שתואמים את התיאור שלך, אך בהחלט לא כולם ולא תמיד.
יפתח:

הרעיון לא נועד להיות תקף בכל מקרה, אלא אני בהחלט מסתפק בכך ש"יש גם שינויים שתואמים את התיאור" שלי, או לפחות שניתן להציגם בדיעבד כך. מה שכתבתי הוא שכאשר ניתן להציג את השינוי ככזה שאינו חורג באופן מוחלט מן הנוהג הישן, יש טעם לעשות זאת. לא כדי להוכיח חוקיות כללית (אני מודע כמובן לכך שהשינויים בלשון הם במקרים רבים מקריים, ככל שמנסים לתרץ אותם בשיקולים של משמעות), אלא כדי להקטין את הבלגן ואת אי-ההבנה הבין-דורית/בין-משלבית. כלל - ובכך אני חלוק על גישות פוסט-מודרניות כאלה ואחרות ללשון - אני לא גוזר מן ההנחה שיש בשפה באופן עקרוני הרבה שרירות ודינמיות בלתי-ניתנות לצמצום את המסקנה שצריך לחגוג את השרירות הזאת. מותר וכדאי להשיב את הסדר במידת האפשר, דווקא בגלל שהוא נדיר ושברירי. אי-ההבנה שאני נתקל בה במקרים רבים כשאני מציג עמדה כזאת (אולי באופן לא מפורש דיו) מתבטאת בהנחה שההמלצה על שימור הסדר במקומות שהוא קיים (ויצירתו היכן שהוא לא קיים) נובעת מאיזו הנחה מטאפיסית שמרנית שצריך לרפא. לא זה הרעיון. המציאות מבולגנת וכאוטית מספיק גם בלי שתיאורטיקנים יקפצו על כל הזדמנות לפרוע אותה עוד. מאחר שאנחנו חיים במציאות הזאת - גם בזו הלשונית, כמובן - אנחנו מנסים למצוא ולהשליט בה סדר, כמו בחדר. במה מועילים חכמים בכך שהם באים וזורקים הכול על הריצפה, או מונעים מאיתנו להניח כל דבר במקומו?
סרגיי:
אך איזהו הסדר הטוב? אל תשכח שבהכרה בבלאגן שבמציאות יש הרבה משמחת השחרור מן הדוגמטיות המדענית המסרבת להכיר במציאות הזו. 

ובעיקר, מה שחוגגים שם אלה הן אפשרויות הפעולה הנרחבות הנפתחות לפתע בפנינו, שהן   כמובן גם אפשרויות סידור.
ולגבי איך רצוי להציג את תהליכי השינוי - זו שאלה של הקשר. אם אכן בהבנה בינדורית אתה חפץ, אז בתנאים מסוימים תרצה לשעות להמלצתך (ובתנאים אחרים - לא; תלוי על מה ההבנה ועל מה הויכוח, ומה עומד על הפרק). ויש מצבים שבהם לא תחפוץ בכך.
ההנחיה שלי במצבים כאלה היא לראות מה אנשים עושים בדרך כלל, ואבוי - לא פעם הם כמו בכוונה מתעלמים מעצתך. עובדה היא שקרבות המהלומות הרועשים ביותר בין הפדנטים ל"נוער של היום" מתנהלים דווקא באותם מקומות שבהם משהו חדש נוצר או משהו ישן משתנה בשפה. אם לא היה עומד שינוי של ממש על הפרק, הרוחות לא היו סוערות.
יפתח:
מתנהל בינינו הוויכוח הקלאסי האם הכוס חצי מלאה או חצי ריקה. ויכוח קשה באמת, דווקא בגלל שהוא לא מבוסס על שום חילוקי דעות על העובדות. כמובן שהשאלה מי מאיתנו טוען שהכוס חצי ריקה ומי שהיא חצי מלאה יכול להיות נושא למטא-ויכוח בזכות עצמו.
סרגיי: 

אם כן, אפשר להסכים ששנינו חצי טוענים שחצי הכוס חצי ריקה וחצי מלאה.
חצי-חצי. הולך?
הנחליאלי, בתשובה להערה מוקדמת יותר של יפתח: 

כרגיל, שאפו על דברייך הראויים. עניין נוסף שרמזתי עליו והתעלמת ממנו הוא כוחן של מילים לבדל משמעויות.
הרי לא מדובר רק בישן וחדש, אלא בטענה של"מהווה" משמעות שונה. במשמעותו המקורית הוא פועל יפהפה, טעון מאוד במשמעויות אפילו תאולוגיות וכו. אם נפשיט אותו ממחלצות המשמעות הישנה ונהפוך אותו לאוגד פשוט, יישארו לנו פחות מילים להביע את משמעות  ההיווי. 

אני יודע שבסערת ההתהוות וההכחדה של משמעויות, הדיון הזה נשמע כמו איזה מאבק על שמירת זן של חיפושית שאף אחד לא ראה אותה מלבד חוקר אלמוני ביערות הגשם של ברזיל. אבל זה עניין עקרוני: לתרום לכוחה של השפה ליצור גווני גוונים של משמעויות. לזה יש השלכות רבות על מגמות התרבות שבה אנו חיים, ובוודאי לא אתה הזקוק להטפת מוסר בעניין זה. לכן לא אאריך.
יפתח:
אני לא חושב שבשימוש העכשווי "מהווה" מהווה אוגד פשוט. אני חושב שיש בו בהחלט גווני משמעות "אונטולוגיים", גם אם מחולנים: דבר אחד מהווה דבר אחר כאשר הוא אינו מקיים עמו זהות פשוטה, אלא הוא "עצמותו", הדבר הממשי שבו. במובן זה חומרי הגלם מהווים את המוצר, הקמח מהווה את הלחם, רצון העם מהווה את הכוח החי שבאומה [מטאפיסיקה פאשיסטית, אם תרצה] והמוזיקליות מהווה את עיקר ערכו של השיר הכתוב [פורמאליזם?]. ראש הממשלה מהווה, בדוחק [פוליטי ולשוני כאחד], את הרשות המבצעת במדינה, אבל ראש הממשלה לא מהווה את אהוד אולמרט, וגם אהוד אולמרט לא מהווה את ראש הממשלה. כאן יש זהות סתם. אין כאן הבחנה בין ממשות לתופעה, בין ראשוני לבין נגזר. כמובן שיש לגוון המשמעות הזה דרגות שונות, ו"מהווים 50% מ..." הוא מקרה גבול. אבל גם כאן אפשר להסביר בדרך דומה מדוע "מהווה" בכל זאת תורם משהו: האחוזים הם עניין מופשט, ומשהו קונקרטי מהווה אותם.
סרגיי:

נאה דרשת! ובתשובה לנחליאלי: השפה יודעת לפתור את הבעיות שהיא מציבה בפני עצמה (בפרפראזה על מרקס).
יש מלים יפות בעברית, כמו "יוצר", "בורא", "מחולל". ועליהן ניתן להוסיף גם צירופים: "גורם להתהוות",  למשל.
וכמובן, בהקשר של דיון בסוגיות שיש עליהן הרבה ספרות עברית ישנה, בקרב מומחים לעניין, ממשיך לתפקד גם השימוש הישן של "להוות".
לעומת זאת, המשמעות החדשה של "להוות" זיכתה אותנו בכלי סגנוני שלא היה בעברית קודם לכן, של אוגד רב רושם, שיכול לעשות מבחינה סגנונית כמה דברים ש-"להיות" הישן והטוב לא יכול לעשות, מכל מקום לא באותה הקלות.
ושים לב גם שבבניין התפעל (להתהוות) המשמעות הישנה של to become נותרת בעינה. ואולי באמת זה מתאים יותר למשמעות הפועל הזה שהוא שייך לבניין הרפלקסיבי (גם באנגלית, ובשפות אחרות באותה מידה, זה מוזר לדבר על דבר אחד ש-becomes  דבר אחר במובן של "יוצר" ולא במובן של "נהיה").
אז אולי דקות מסוימת הולכת לאיבוד, אבל זו דקות שהשימוש שהיה לה עד כה היה אקדמי במקרה הטוב. במקומה באה דקות אחרת, שמשמשת בנדיבות את כל שדרות העם.
חלק ב: הרחבת הדיון
הנחליאלי: 

אם כך, אבקש להתייעץ אתכם על עוד כמה שימושי לשון שכיחים כיום, שהב"ד (בנדוידיסטים) מתנגדים להם, ומעניין אותי מאוד לדעת מה אתם חושבים על האפשרות להתיר להן את הרסן. כולם מייצגים רצון להעלות את משלב השפה מהמילה הפשוטה יותר (שלדעת ב"ד היא גם המדויקת יותר) ואחדות מהן משבשות (ללא סיבה) את הסמנטיקה המקורית של המילים. 

* "אודות" במקום "על". הבעיה עם "אודות" היא שבמקורות היא מופיעה אך ורק בצירוף "על אודות", וגם שהשימוש העיקרי בה קשור ב"סיפור" ובדרך כלל לא בעניין טכני, אם כי יש גם שימושים צנועים יותר במקרא. 

* אלה כנגד אלו: לפי ב"ד העיקרון הוא: לשון מקרא: הדברים האלה. בש"ע יש ה"א ידיעה, ועם זה הולך "אלה" ולא "אלו". לשון חכמים, "אלו" לש"ע בלי ה"א הידיעה, ו"הללו" לש"ע עם ה"א הידיעה. ביצים אלו שאנו אוכלים, על שום מה? הנרות הללו קודש הם.

* כך נכון גם ל"הזה" "זה". "מה הדבר הזה?" לעומת "מרור זה" "מצה זו"  שאנו אוכלים. 

* "בגילאים" במקום "בגיל" או "בני...". צורה פופולרית לאחרונה היא "ילדים בגילאי 12". והנכון: לא בגילאי אלא גילאי 12, בני 12, למשל "תכנית ההעשרה מיועדת לגילאי 12", או אולי אפילו עדיף "התכנית מיועדת לבני 12 ומעלה".

* הקודם מביאנו ל"ומעלה" במקום "ויותר". הביטוי המקראי "מבן עשרים ומעלה" מונע לסמן כטעות את "ומעלה", אבל באופן כללי ההנחיה היא ש"מעלה" ו"מטה" הם כיוונים במרחב, וכאשר מדברים על ערכים מספריים, יש להעדיף "יותר" או "פחות". במיוחד מקפידים על זה בביטוי "למעלה מ..." ומעדיפים "אם יגיע יותר משלושים איש..." על פני "אם יגיעו למעלה משלושים איש..."
* "במידה ש..." במקום "במקרה ש..." או "אם". ההנמקה היא ש"מידה" היא עניין של כמויות, ולכן אין היגיון ב"במידה שרכב זה עבר עברת תנועה" וצריך להגיד "במקרה שרכב זה..." ועדיף: "אם רכב זה", ולשמור את "במידה ש..." לכמות הדרגתית: "במידה שיעלו הטמפרטורות, תגדל צריכת החשמל".
* מכאן לבעיית מילת היחס של ביטויים - שכולם נחשבים שגויים -  דוגמת "ייתכן ו..." "במידה ו..." הואיל ש..." "היות ו..." "כמעט ש...". כאשר התקן הוא "במידה ש..." היות ש..." מכיוון ש..." ורק "הואיל ו...". ב "כמעט ש..."  השי"ן מיותרת תמיד.
* "למרות". הב"ד אומר: למרות + ש"ע, כמו "בגלל". לכן הצירוף "למרות ש... " שגוי תמיד, כמו "בגלל ש...". והנכונים הם: אף על פי ש... אף ש... ולעומתם: בגלל ה... למרות ה...  אף כי...
* ואז "הינו" "הינָה" ודומיהם (אני מנקד ביו"ד, הניקוד הנכון בלי, אבל לא זה העניין). מקור המילה בצירופים "הנה אני" הנני. "הנה הוא" הנו. אבל בדומה ל"מהווה" מעדיפים להשתמש ב"הינו" במקום "הוא" כדי לרמוז על משלב גבוה או רשמי יותר. למעשה "הנו" במקור הוא ביטוי טקסי וחגיגי "הנני מוכן ומזומן". כלומר לא סתם "אני מוכן ומזומן" אלא הנה אני, בדומה לתשובתו של אדם לאלוהים לשאלה "איכה?"
* המילה "לגבי" שימושית מאוד כיום במשלב בינוני "ומעלה", ב"ד קובע שהיא נכונה רק כאשר מתייחסים לאדם בביטוי דוגמת "לא רק לגבי אדם בגילו (52) השחייה לכל אורכו של  נהר האמזונס, שאורכו יותר מ-5000 ק"מ, היא הישג מדהים". ובד"כ יש להעדיף את "באשר ל..." "בעניין..." "בנוגע ל...."
* המילה "נותר" תפסה את מקומה של "נשאר". על אף הסערה האנשים נותרו {צ"ל נשארו} על חוף הים. הטענה היא ש"נותר" קשור ל"יותר", כלומר למשהו אקסטרה, לשארית. אחרי הצונמי כמעט לא נותרו בתים שלמים בכפר. (ד"א, בלי "כמעט שלא נותרו")
* מילה חביבה היא "עבור" שעליה מערערים שני ערעורים: הראשון משני בחשיבותו -- הביטוי המשמש במקרא הוא "בעבור", והשני חשוב יותר, לעניין הסמנטיקה. המילה במקור שימשה לבטא משהו עם תמורה למעשה טוב או רע, לסחורה שניתנה משהו כמו  in return for, לתכונה טובה או רעה (בעבור עשרה צדיקים). למטרות אחרות עדיף להשתמש ב"בשביל", שהיא מילה מדויקת מאוד אך נחשבת למשלב נמוך. 

* ולבסוף, "על מנת" החליפה את "כדי" או "בשביל", ובמקורות היא משמשת במונחים של "בתנאי שתתקבל תמורה מסוימת" "שלא על מנת לקבל פרס".
סרגיי:

אתחיל מהערה כללית. במידה ו<תאכלו את הכובע, בנדוידים!>יש בכלל מקום לדבר על "נכונות" בענייני לשון, הרי שאת האמירה שביטוי כלשהו הוא "לא נכון לשונית" ניתן לפרש בשתי דרכים - א. הוא לא תואם קריטריונים של הוצאה מסוימת או עורך מסוים (ולא משנה על סמך מה הם נקבעו), ואז נדייק ונאמר שהביטוי לא מתאים להוצאה X או לעורך Y; ב. הוא מסמן את מי שמשתמש בו כשייך לקבוצה בעלת סטטוס נמוך באוכלוסיה (ילד, מהגר, "פשוט עם").
מכאן שאין לי שום סיבה להתערב בהעדפות של הבנדוידים באותם מקומות בהם נוהגים כהלכת בית בנדויד. זכותו של אדם להיות מזוכיסט. אבל אם אנחנו מדברים על "נכונות" במובן השני (שהוא המובן שבו מדברים על נכונות ברוב המקרים), הרי שחלק גדול מההגבלות הבנדוידיות שמנית איבד מזמן אחיזה במציאות הלשונית. לאינטואיציה הלשונית שלי, שבסך הכל מבוססת על שימוש לשוני "רשמי" (במשלב גבוה יחסית, אצל קרייני רדיו, בספרות האקדמית) "במידה ו" נשמע נכון, ו-"במידה ש" נשמע שגוי, ולא להיפך. אולי לאנשים אחרים כאן יש אינטואיציה מעט שונה, אבל אין להכחיש שהצירוף "במידה ו" הוא הנפוץ, ולא רק במשלבים נמוכים (למעשה, הצירוף הזה אופיני דווקא למשלב גבוה).
יגידו לי: "אבל לא כך כתוב בתנ"ך"! ואני אשיב שאיננו דוברים את שפת התנ"ך (או שהבנדוידים דורשים שגם נשנה את סדר המלים במשפט בחזרה ל-VSO?) העברית המודרנית היא השפה המדוברת בישראל כיום. זה מה יש. משל למה הדבר דומה? שיתעקשו עורכים לשוניים באנגליה לתקן כל you ל-thou כאשר הפניה היא ליחידה או ליחיד. נכון, כך דיברו בימי שייקספיר, ועוד יותר ממאה שנים אחריו, אבל היום כבר לא. זה מה יש. ואדם שיתעקש לדבר ב-thou  במקום לתת לפניה שלו את האינטימיות שהייתה במשמעות המקורית, יקנה לפניה שלו חגיגיות ארכאית.
משל למה עוד הדבר דומה? לזה שבאנגלית יתעקשו עורכים לא להשתמש בצירוף "X is going to do Y " אלא כאשר הדבר כרוך בתנועה של X במרחב (כי הרי זו המשמעות המקורית של "הולך" בצירוף הזה, ומשם הוא צמח, מבחינה היסטורית). ועל זה נאמר: "נו, באמת!"
כמובן, השימושים החדשים שיש בכל הביטויים דלעיל אינם מיותרים כלל וכלל, ובמיוחד לא בטקסטים כתובים וערוכים. כל שפה מודרנית נזקקת למגוון גדול יחסית של deictics (זה, ההוא, הלה, הללו, האלה, האלו, אלה, אלו, וכיו"ב), וגם לאוסף מוגדל של מילות וביטויי קישור לסוגיהם (למרות, על אף, בגלל, על שום, משום, מכיוון, הגם ש, בעוד), ושאר אלמנטים לשוניים שימושיים (כאן נכנסים גם עבור ואודות ואחרים).
הסיבה? בטקסט כתוב יש חשיבות גדולה מאוד לגיוון באמצעים המילוליים שבהם משתמשים להבעת אותם רעיונות או יחסים בטקסט, במיוחד במקומות צמודים זה לזה. בשונה משפה מדוברת, ובשונה גם מטקסטים בעלי אופי שירי או חגיגי או פולחני יותר, שבהם יש דווקא יתרונות מסוימים לחזרתיות, בפרוזה עיונית או בדיונית מודרנית השאיפה היא להימנע מלהרדים את הקורא, באמצעות גיוון באמצעים לקסיקליים. וכל המרבה לגוון - הרי זה משובח (וכל הממעט לגוון - הרי זה יוצר רושם של סגנון גרוע וכתיבה חסרת מעוף והשראה).
זה הכלל בכל השפות המודרניות לפחות במה שמכונה "המערב". כולן צברו אוסף נכבד של ביטויי קישור והפניה וכו', שנשאבו במקור מתוך כל מיני ביטויים אחרים בשפה, ששינו תפקיד בעטיו של צורך שהיה למלא מחסור בביטויים כאלה. למה למנוע מן העברית את הזכות להתפתחות טבעית ונורמאלית זו?
לא התיייחסתי ספציפית לכל המקרים שפירטת, אבל אני מניח שניתן להסיק ממה שכתבתי מה דעתי לגבי כל אחד: הנוהג הרווח בקרב הדוברים והכותבים במשלב הגבוה והרשמי בוודאי תופס. הנוהג הרווח בקרב כל השאר לא בהכרח תופס, מטעמי סנוביות כללית, אבל זה כבר נושא לדיון נפרד
הנחליאלי: 

דבריך החשובים והמאלפים (זה לא גינוני נימוסין אלא ביטוי הערכה כן) בעייתיים מבחינתי, ושוב, כי גישתך "דיכוטומית".
כמו ששאלתי באחת מהודעותיי הקודמות (ע"ע מושחטים) אני לא מבין איך להשתמש בהם.
לפי מה שאתה כותב, יש חתך חד-משמעי בין הבןדווידיות ובין שגיאות. אבל זה לא כך. כי המצוקה שלי כעורך היא תמיד: איפה להשאיר בלי לגעת, לכבד את רצונו של הכותב, להכיר בזה את סגנונו האישי, ואיפה להתערב, לעמוד באחריות שלי (שים לב -(גם כלפיו! ) להוציא טקסט מבהיק, קולח, רהוט וגם תקני במידה סבירה. ובהתרשמות ראשונה (עליי עוד לחזור ולקרוא), אתה לא עונה על זה, אלא דוהר בחרבך המונפת מעל הבןדווידים המזוכיסטים השמרנים, הראקציונרים, המנסים לקצץ בענפיה החדשים של הלשון בשם איזו מאובקות מגוחכת של סגנונות עתיקים, דמויי-שייקספיריאניים. 

לא כל עמיתיך ניחנו ברהיטות האלגנטית של הכתיבה שבה אתה ניחנת. רובם הגדול של התיקונים הם לא עניינים בןדווידיים. ולמעשה טקסטים רבים של דוקטורים ופרופסורים, חלקם בעלי שם עולמי, כתובים גרוע מאוד, עוד הרבה לפני שנכנסים לתחום הבנדווידי. ומה שגרוע במיוחד הוא שלא מדובר רק בלשון עתירת  שגיאות (לא בנדווידיות בכלל) ובתחביר מסורבל ומרושל, אלא גם בעניינים יסודיים של מבנה טיעון, לפעמים אפילו כאלה שבא לי להגיד לכותבים - חזרו רבותיי לשיעורים הבסיסיים ביותר שלמדתם לקראת בחינת הבגרות, ופשוט, באמת פשוט, תחזרו לכללי היסוד  בניית טיעון, מבוא, טיעון וטיעון נגדי, פירוט, מסקנה, סיכום, לא בתור כותרות טכניות אלא בתור מבנה של מחשבה.
(ד"א, הטיעון השייקספיריאני ממש אינו חזק, כי להבדיל מהאנגלית, העברית צומחת במסלול שונה מאוד, עם היסטוריה של פרקי זמן ארוכים של קיטוע רצף של ההתפתחות וקטעי זמן אחרים של מאמץ כמעט מלאכותי לחידוש אגרסיבי (ב"י כמובן). רוב שנותיה היא גם לא התפתחה במרכז העולם ה"ראשון" ולא יצרה את אוצר המילים הנדרש לייצג את המציאות  המערבית המודרנית.  הדבר בולט דווקא לעומת השפה האנגלית הדומיננטית, המשמשת באופן נרחב כל כך בעולם המודרני (הפוסט... הטכנ... הגלוב...), והמציפה אותנו באין ספור מילים חדשות ונחוצות לחיי היום יום, המחייבות תהליך יצירה, הטמעה, אימוץ וברירה של מקור לאולי תרגום. והתהליך הזה נעשה בשיתוף פעולה, לעתים קרובות מתוך עימות או התעלמות, בין המון המשתמשים ובין ממסד הסופג הכפשה רבה, אבל בעצם הוא עושה עבודה נאמנה מאוד בניסיון לווסת את כל השטף הזה. )
סרגיי:

הבנדוידיות, כפי שהצגת אותה לפחות, מנסה לקבוע רשימת כללים של "כך עשה" ושל "כך לא תעשה". כמו הרבה מומחים בעיני עצמם ללשון, גם לבנדוידים יש נימוקים משכנעים מאוד בעד הכללים שלהם, בדיוק כשם שניתן למצוא נימוקים לא פחות טובים בעד כל סט כללים שרירותי אחר...
כמובן, שכאשר אתה ניגש לערוך טקסט מסוים, אתה עובד בצורה הרבה יותר מורכבת, עם מערך דרישות ונאמנויות ומיומנויות ותפיסות והבנות מסובך להפליא. ואלה גם דרישות שמשתנות ממקרה למקרה. באמת שיש מקומות שבהם יקפידו על כללים בנדוידיים. כאמור, זכותם, וכשאתה עובד מול אלה, מן הדין שתקפיד גם אתה על אותם כללים.
אבל אם אנחנו מדברים באופן כללי - אתה לא צריך לספר לי כמה קשה היא מלאכת הכתיבה לאנשים. אני יודע, וראיתי כמה טקסטים כתובים גרוע בימיי. בכל זאת, יש בעברית של היום, כמו ברוב השפות של היום, ובעצם כמו ברוב השפות בכל זמן, קבוצה מסוימת של "שימושים קנוניים", כאלה שנותנים את הטון, ושלרוב הם גם ערוכים כבר עריכה לשונית מסוימת (בימינו). במקרה שלנו אפשר להכניס לרשימה הזו את החלקים ה"רציניים" של העיתונות (קריינות חדשות, מדורי חדשות, פוליטיקה ודעות), את הספרות האקדמית שיצאה לאור (כלומר - שכבר עברה עריכה מסוימת), ועוד כמה טקסטים "רשמיים" (של טקסים ממלכתיים, של ספרי לימוד בביה"ס ובאוניברסיטה, של מסמכים רשמיים של המדינה - בדרגים הגבוהים, ועוד כיו"ב).
כאמור, אוסף קאנוני כזה (שגבולותיו, כמובן, אינם מוגדרים במדויק) קיים כמעט בכל השפות כמעט בכל הזמנים, וכל שימוש לשון שנפוץ בתוך האוסף הקאנוני הוא "נכון" בהגדרה. לכן, לגבי רוב הביטויים שאתה הזכרת ברשימה שלך, אם אתה לא עובד מול מו"ל בנדוידי בתכלית, אפשר פשוט להתעלם מהדרישות הבנדוידיות. זה נכון לגבי "למרות ש", לגבי "אודות", לגבי "עבור" וגם לגבי "לגבי", ולגבי "למעלה מ" ולגבי "במידה ו", ועוד כמה כאלה. כל הצורות הללו נפוצות מאוד בתוך האוסף הקאנוני, ואין שום סיבה אמתית לראות בהן צורות שגויות. [הנה תרגיל מחשבתי - נסה נא למצוא תחליף שיישמע קולע למלה "לגבי" במשפט הלפני אחרון; אולי לפי בנדויד "לגבי" היא לא המלה הנכונה כאן, אבל אני באמת לא מצליח לחשוב על איזושהי מלה שהייתה יכולה להחליף אותה באותה מידה של הצלחה]
ויש גם מקרים כמו "במידה ש", שבהם דווקא הגרסא הבנדוידית נראית על פניו (לפחות לי, על סמך הניסיון הלשוני שלי) שגויה, משום שבאוסף הקאנוני הצירוף הזה לא נוטה להופיע.
האם זה אמור לפתור לך את כל הבעיות שיש לך בתור עורך לשוני? כמובן ובוודאי שלא ולא. אבל אני מניח שלזה גם לא ציפית. עדיין תצטרך להמשיך לעסוק באקרובטיקה מתקדמת בניסיון לשמור על כמה שיותר מן הנאמנויות והערכים של עבודת העריכה. ועדיין תצטרך להתפלץ למקרא מה שכותבים לך כל מיני מלומדים (נו, אבל זו העבודה שלך, לא?) אולי, בחלק מהמקרים, אני אצליח לשכנע אותך לפחות לא לספור את הבנדוידים. אני באמת לא חושב שהם הקובעים את התקן המחייב בכל המקרים.
הנחליאלי:

כך, כך... זה מה שיצא מ- represents 15% of...
סרגיי:

יפה גם יפה!

חלק ג: שיעבוד בשי"ן וספיחים
הנחליאלי: 

קצת מטריד אותי: בעברית פותחים פסוקית ב"ש..." ולא ב"ו...".

לכן: ייתכן ש... בשעה ש... במקרה ש... בתנאי ש... במידה ש... מכיוון ש... משום ש... מפני ש... היות ש...
ולא: ייתכן ו... בשעה ו... במקרה ו... בתנאי ו... במידה ו... כמעט ו... מכיוון ו... משום ו... מפני ו... היות ו...
לא? בלי קשר לבןדוידיות טפוטפוטפו. סתם תקן נורמלי לפתיחת פסוקיות? מה שמוזר לי הוא החריג: למה  הואיל ו...? זה התקן, ואותו אני לא מבין.
סרגיי: 

(חשבתי ש) הוא לא היוצא מן הכלל היחידי.

השווה "והיה ו" {אה, עכשיו, אחרי שעשיתי את החיפוש שמוזכר למטה, אני מגלה שגם את זה מחשיבים כטעות. שיהיו בריאים...}
אבל תוסיף לזה מבנה שלם, שממנו כנראה הפתיחה ב-ו' צמחה: "בוא ואראה לך", "הבה ונתחכמה לו", "הוצא את האיש אשר בא אל ביתך ונדענו" (סדום ועמורה מה שהולך פה...)
[[הערת הנחליאלי: אבל הוי"ו ב"בוא ואראה לך..." "הוצא את האיש ונדענו..." אינו פותח פסוקיות, והמקור ל"נתחכמה" הוא "הבה נתחכמה לו", בלי וי"ו, וכפי שכבר ראית בעצמך, השימוש המקראי הוא "והיה כי.." ולא והיה ו..."]]]

אם אתה מכיר קצת את הספרות בתחום הגרמטיקליזציה, תזהה שזה בדיוק סוג המבנים שיש להם נטיה לעבור הכללה ולהפוך לביטויי קישור, בכל השפות. וכנראה, אכן, "הואיל ו" היה הביטוי שממנו התהליך התחיל ("הואיל" כצורה של הפועל "להואיל", מן הסתם).
ובסופו של דבר, אני טוען ש-"במידה ו" הוא שימוש נכון לא בגלל שהוא מתאים לאיזשהו עקרון כללי בשפה העברית, אלא פשוט משום שהוא נשמע לי נכון (ואני מניח שהאינטואיציות שלי לגבי עברית הן די מייצגות; אם בין חברי הפורום הנכבדים יימצאו מספיק אחרים שיגידו שהאוזן שלהם אומרת להם אחרת - אני מוכן לקחת את ההצהרה שלי בנידון בחזרה)
אגב, שים לב לגוגלפייט שעשיתי כרגע. "במידה ש" קיבל 667 תוצאות, ותשע התוצאות הראשונות (כלומר כולן מלבד האחרונה בדף הראשון) עוסקות בניסיון להסביר למה נכון להגיד "במידה ש", ולא "במידה ו"; אה, כן, האתר שלך הגיע שביעי. "במידה ו" קיבל 11,500 תוצאות. אמנם גם שם השתיים הראשונות מנסות להסביר למה זו טעות. הסתייגות מסוימת היא שגוגל לא עושה שימוש ב-"ג'וקרים", ולכן הגיעו רק תוצאות שבהן אחרי ה-ו' או ה-ש' בא איזשהו תו שאינו אות. אז הלכתי על פתרון אחר. "במידה שתרצה" נתן 40 תוצאות. "במידה ותרצה" נתן 8310. "במידה שיתאפשר" נתן 9 תוצאות; "במידה ויתאפשר" - 765 תוצאות. אני חושב שקלטת את העניין הכללי.
[[[הנחליאלי מהרהר לו על משמעויות מאבק האיתנים בין גוגל ובין האקדמיה. יותר מ-110,000 מופעים של "מושחטים" במשמעות "מושחתים" ופחות מ-160,000 מופעים של "מושחתים". עוד מעט קט והכף נוטה לטובת הכתיב החדש]]] 

המשך, כמה ימים אחרי כן:

פניה: 

"הדילמה בה ניצבו", האם לא צריך להיות "בפניה", "מולה"?

הנחליאלי (מעיר על כמה עניינים, ובהם):

מכל מקום: עדיף עם "ש..." שבה... שמולה... שכנגדה... 

אבל את זה סרגיי כנראה לא יאהב.

סרגיי:

פה דווקא אין בעיה עם "ש...", אבל הוא אופציונלי, כמובן. אפשר עם ואפשר בלי. לבלי יש ריח טיפה יותר מרומם, ויש לי הרגשה שזה מה שהלקוח של פניה רוצה.
הנחליאלי:

אופציונלי לשיטתך ה"פתוחה". לא למהדרין. כיום הוא לשעבד באמצעות שי"ן. השי"ן הזאת היא צורה מודרנית יותר של ה"אשר" התנ"כית.
"המן העץ אשר ציוויתיך לבלתי אכול ממנו אכלת?" = "שציוויתיך...ממנו".

האם לקחת את הקופה שבה היו כל חסכונותינו? [ולא: בה היו כל חסכונותינו].
כל עורכי הלשון למדו לדרוש "המקומות שטיילנו בהם..." או "המקומות שבהם טיילנו..." ולא "המקומות בהם טיילנו..." 

ולעניין זה שייך גם סדר המילים ושינוי במקומה של מילת היחס.
כי הוויתור הזה על השי"ן הולך יד ביד עם המגמה המודרנית לשנות את סדר המילים על ידי העברת מילת היחס ימינה. בשפה המודרנית נמצא בדרך כלל את המבנה:
"המקום עליו דורכת כף רגלך", במקום: "המקום שכף רגלך דורכת עליו". 
העורכים המהדרין והשמרנים יותר מעדיפים את הצורה השנייה. 
התקן הזה נתון תחת לחצים כבדים. למשל  ההודעות הרשמיות ב"בזק" מנוסחות "המספר אותו חייגת איננו מחובר", ולא "המספר שאותו חייגת", ובוודאי לא "המספר שחייגתו" או "המספר שחייגת אותו", שהן הצורות המסורתיות. 

בתמצית: 

בית בן דוד אומרים: הבעיה שהתמודדתי אִתה.
בית סרגיי גורסים: הבעיה א[י]תה התמודדתי.
והנה מתברר שהספק הזה אם כן או לא צריך שי"ן לשעבוד אינו חדש לדוברי עברית. הנה לקט מקורות מהתנ"ך, שבהם השעבוד נעשה ללא שי"ן. מכיוון שבמקרא מעדיפים לשים את מילת היחס אחרי הפועל, התיקון המודרני יהיה להוסיף את השי"ן לפני הפועל:
בארץ לא עבר בה איש (=שלא עבר בה איש)
איה העדר ניתן-לך? (=שניתן לך).
אשרי הגבר יחסה-בו  (=שיחסה בו).
גוי לא תדע לשונו (=שלא תדע את לשונו).
מה-הדבר הזה עשית לנו? (=שעשית לנו).
יש רעה ראיתי תחת השמש (=שראיתי).
כבגד אכלו עש (=שאכלו עש).
יאבד יום איוולד בו (=שאיוולד בו). 

( הדוגמאות לפי מאמר באינטרנט של יאיר אור)
Guyjo:

שלום לכולם! האם הצירופים 'חלקנו' ו'רובנו' (במובן some of us ו-most of us) מחייבים אחריהם פועל בגוף ראשון ובגוף שלישי? 

למשל: "חלקנו שנאו אותו מאוד" או "חלקנו שנאנו אותו מאוד".
"רובנו לא הצטרפו לשיעורי התנ"ך" או "רובנו לא הצטרפנו לשיעורי התנ"ך". שהרי גם אם הדובר אומר "חלקנו" או "רובנו" זה עדיין לא אומר שהוא יכול להכליל את עצמו כחלק מהם, לא? ייתכן שהוא במיעוט, או סתם בחלק השני... ובכל זאת שניהם נשמעים לי נכונים באותה מידה. מה דעתכם?
סרגיי:
החלק או הרוב הוא הנושא, והוא ביחיד. לעומת "אחדים מבינינו שנאו" (כי אז האחדים הם הנושא.  (האמת היא שאני לא יודע מה תקני, אבל במקומות שבהם אני גדלתי זה מה שהיה מקובל כתקני).
הנחליאלי:

יש המעדיפים לזהות ב"אנחנו" הוא הנושא לא החלק שנא, אלא אנחנו, חלק מאנחנו, שנאנו. לפי תפיסה זו, החלק או הרוב הם לוואי של הנושא. ועדיף "מאתנו" על פני "מבינינו". את ה"בין" להשאיר לרווחים אבל הבעיה העיקרית ב"אחדים" שאולי לא היו אחדים? אולי היו רבים מאוד? מאתנו? 

ודבר בן דוד:

המאמרים שבעיתוני הבוקר עוסקים בענייני פנים.  רוב הילדים יצאו לדרכם. רוב ההקצבה יוחדה לקליטת עולים. 

בכל אלה אין התוב מדבר ב"רוב" אלא במאמרים, בהקצבה, בילדים.

וכן מקצת הילדים יצאו לדרכם. וראה עמ 138:

אי-היציבות גרמה ש... עצם ההפליה אינה רצויה כאן, עיקר ההנחות נעשו במס העירוני. אין הכתוב מדבר לא ב"אי" ולא ב"עצם" ולא ב"עיקר", אלא ביציבות - ועל כן לשון נקבה, ובהפליה - ועל כן לשון נקבה, ובהנחות -  ועל כן בריבוי.

סרגיי:

ואתמהה: 
לפי מה מחליט בן דוד מתי לפסול את השינויים האחרונים בשפה ולדבוק בשימוש התנ"כי ושאר אטימולוגיה (ע"ע "במידה ו" וחבריו), ומתי, כמו כאן, להתעלם מן האטימולוגיה, ולדבוק בשימוש הנוכחי (או לא? השימוש ברוב ודומיו כשם עצם הוא נפוץ, בחלק מן המקרים הנזכרים, ולאוזנם של רבים כאן נשמע נכון יותר, אפילו).
כמו שכתבתי בדיון האחר - לכל אוסף שרירותי של כללים תמיד אפשר למצוא הנמקה משכנעת.
יפתח:

מסתבר שבן דוד כמו ידידיך הצפרדעים בפריעת הסדר הקיים ובזריעת בלבול ואנומיה, על-מנת להכין את הקרקע לשחרור בני האדם מעולם של חוקי האותיות. לאחר שניוואש מן הניסיון לאתר חוקיות כלשהי בהוראות המותר והאסור, נשתכנע (כמו שבן-דוד זמם תמיד) שלכל אוסף של כללים תמיד אפשר למצוא הנמקה משכנעת, וכך במעשהו החתרני הוא יביא אותנו לאוטונומיה לשונית, להעצמה עצמית ולאישור מחודש של כוחות החיים המפעמים בעל-אדם החדש. הללויה!
סרגיי: 

מה יש לבנדוידים האלה נגד הניסוח? כדי לנסח טקסט כהלכה, טקסט אשר כתוב בפרוזה מודרנית, אחד שיישמע קולח ולא רפיטטיבי מדי, כזה הכולל פה ושם גם משפטים מורכבים ומחוברים, בהתאם לצורך, על השפה להכיל מגוון עשיר של אלטרנטיבות, לעתים מובחנות סגנונית ומשלבית, לכמעט כל דבר. צריך גם עם "ש", גם בלי "ש" וגם עם "אשר". לכל אחד מהם יש טעם קצת שונה בהקשרים מסוימים (ובהקשרים אחרים הם סינונימיים לגמרי, ויכולים להחליף זה את זה פשוט כדי לגוון - כמו במשפט הפותח של ההודעה, שבחיים לא הייתם מסיימים אותו, קוראיי היקרים, אם הוא היה ש וש וש). צריך את כולם. מה רע לבנדוידים שאנשים ישתמשו בכל הצורות הללו? יש להן בהחלט ביקוש בציבור הרחב, גם (ולמעשה במיוחד) בציבור המשכיל. אני באמת לא מבין למה הם רוצים לחנוק את ההיצע. אולי הם מבקשים כך להעלות את מחירם בשוק?
הנחליאלי:

לדעתי יש בדבריך סתירה פנימית. כי התיקונים הנדרשים בו על פי התקן הם קלי משקל מאוד, ואיני חושב שתיקונם היה מפריע לך אילו נתת את הטקסט לעריכה. מכאן שגם בכתיבה תקנית למהדרין אפשר להתבטא באלגנטיות, בעסיסיות וברהיטות, למצער לפי הדגמתך כאן. אז לא הבנתי: על מה אתה נלחם? הנה הטקסט שלך ערוך עריכה תקנית כמעט לחלוטין, בהחלט כזאת שדי בה לצורך העניין. האם אתה מרגיש סתימת פיות? האם ניכרות בו עקבות סיור של הקג"ב? 

[הטקסט אחרי עריכה: "כדי לנסח טקסט כהלכה, טקסט אשר כתוב בפרוזה מודרנית, אחד שיישמע קולח ולא רפטיטיבי מדיי, כזה הכולל פה ושם גם משפטים מורכבים ומחוברים, לפי הצורך, על השפה להכיל מגוון עשיר של חלופות, לעתים מובחנות סגנונית ומשלבית, כמעט לכל דבר. צריך גם עם "ש", גם בלי "ש" וגם עם "אשר". לכל אחת מהן יש טעם שונה במקצת בהקשרים מסוימים (ובהקשרים אחרים הם סינונימיים לגמרי ויכולים להחליף זה את זה פשוט כדי לגוון – כמו במשפט הפותח של ההודעה, שבחיים לא הייתם מסיימים אותו, קוראיי היקרים, אילו הוא היה ש וש וש). צריך את כולם. מה רע לבנדוידים שאנשים ישתמשו בכל הצורות הללו? יש להן בהחלט ביקוש בציבור הרחב, גם (ולמעשה במיוחד) בציבור המשכיל. באמת איני מבין למה הם רוצים לחנוק את ההיצע. אולי הם מבקשיםלהעלות כך  את מחירם בשוק?
הערת העורך: לדעתי אינך מתכוון ל"כהלכה", כי "כהלכה" משמעותה לפי הכללים, ואתה מבקש לחרוג מההלכה. אולי תעדיף ביטוי אחר למשמעות "באופן המניח את הדעת, משביע רצון, עונה על הצרכים" או כיו"ב. לשיקול דעתך. ]
דווקא הנקודה שביקשת להדגים במשפט הראשון היא בגדר התפרצות לדלת פתוחה, שהרי בשום מקום לא נאמר שאחת מצורות השיעבוד "ש...", "אשר..." "ה..." "כי..." (שבה לא השתמשת) אינה טובה. אמנם "אשר" ו"ש..." שייכים לשני רבדים שונים בלשון, אבל אין כלל האוסר לערבב רובדי לשון כאלה, וזוהי בחירת סגנון אישית (בדומה לערבוב של "האלה" המקראית ו"אלו" הלשון-חכמימים.) ואילו בשיעבוד באמצעות "ו..." או באמצעות מילת יחס בלי "ש..." לא השתמשת כלל. למשל היית יכול לכתוב "כמו במשפט הפותח... אותו לא הייתם מסיימים בחיים, וכו...", אבל  משום מה לא עשית זאת. בתור טכניקת טיעון אתה משחק לידיהם של הבןדוידיסטים. אולי עדיף שתראה לנו טקסט בלתי תקני שעריכתו התקנית מחייבת את סירוסו?
"למה הם רוצים לחנוק את ההיצע" - לדעתי הם טוענים שיש היצע עשיר דיו גם בכתיבה תקנית. על דרך הטיעון שנכון שחמוד כשנערה הולכת בגרב אחד ירוק ובגרב אחד אדום, אבל מקובל שכלה ההולכת לחופה תלבש שני גרביים באותו הצבע. וטקסט עיוני, במיוחד כזה היוצא להתפרסם ברבים, משול בעיניהם לכלה ההולכת לחופה: עליה להיראות במיטבה, עם האיפור, התכשיטים, השמלה, לכה על הציפורניים, שני הגרביים באותו הצבע, והנעליים מצוחצחות.
והערה למהדרין: על משפט הסיום "עליה להיראות במיטבה, עם האיפור, התכשיטים, השמלה, לכה על הציפורניים, שני הגרביים באותו הצבע, והנעליים מצוחצחות" אפשר לטעון שעדיף לחזור בו על מילת היחס "עם":
"עליה להיראות במיטבה, באיפור, בתכשיטים, בשמלה, בלכה על הציפורניים, בשני גרביים באותו הצבע ובנעליים מצוחצחות."
אבל לעניין זה מצאנו למשל: "הַלְלוּהוּ בְּתֵקַע שׁוֹפָר הַלְלוּהוּ בְּנֵבֶל וְכִנּוֹר; הַלְלוּהוּ בְּתֹף וּמָחוֹל הַלְלוּהוּ בְּמִנִּים וְעוּגָב" (תהלים קנ, ג-ד).

מכאן שאפילו במקרא הכלל הזה גמיש ככללים רבים אחרים. אכן בד"כ ראוי לחזור על מילת היחס, אבל לפעמים רואים ששימוש כזה מסרבל, מפריע יותר משהוא עוזר, ואז ראוי לנהוג בשיקול דעת!
